**Bod č. 2 Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

dňa 28. október 2015

**Informácia**

**o vybavení interpelácií poslancov Zastupiteľstva Bratislavského samosprávneho kraja zo dňa 25.9.2015**

Materiál predkladá: Materiál obsahuje:

MUDr. Valerián Potičný, MPH 1. Návrh uznesenia

riaditeľ Úradu Bratislavského 2. Dôvodová správa

samosprávneho kraja 3. Príloha č. 1 - 4

Zodpovedná:

PaedDr. Barbora Oráčová, PhD.

riaditeľka kancelárie predsedu

Spracovatelia:

Mgr. Jana Vaculová

vedúca Organizačného oddelenia KP

Mgr. Diana Kovačovská

referentka Organizačného oddelenia KP

Bratislava

Október 2015

Návrh uznesenia

**UZNESENIE č. ........... / 2015**

zo dňa 28. 10. 2015

Zastupiteľstvo Bratislavského samosprávneho kraja po prerokovaní materiálu

**berie na vedomie**

informáciu o vybavení interpelácií poslancov Zastupiteľstva Bratislavského samosprávneho kraja zo dňa 25.9.2015

**INFORMÁCIA O VYBAVENÍ INTERPELÁCIÍ POSLANCOV ZASTUPITEĽSTVA BRATISLAVSKÉHO SAMOSPRÁVNEHO KRAJA**

**ZO DŇA 25.9.2015**

**1.** **Interpelácia poslankyne RNDr. Anny Zemanovej**

Interpelovaný bol:

MUDr. Valerián Potičný, MPH, riaditeľ Úradu BSK

Predmet interpelácie:

Zabezpečenie ochrany majetku budovy školy na Račianskej 78 a budovy ŠI na Račianskej 80

Text interpelácie:

Obhliadkou objektov zo dňa 18.9.2015 bolo zistené, že do objektov vnikli nepovolané osoby a dochádza k poškodzovaniu majetku BSK ako nehnuteľností tak aj hnuteľného majetku. Prosím o písomnú informáciu o vykonaných opatreniach ako aj o zabezpečení majetku počas zimy a ďalšieho obdobia.

Vybavenie interpelácie:

Príloha č. 1 – List zo dňa 8.10.2015

**2.** **Interpelácia poslanca Mgr. Petra Švarala**

Interpelovaný bol:

MUDr. Valerián Potičný, MPH, riaditeľ Úradu BSK

Predmet interpelácie:

Rekonštrukcia mostu v Malackách

Text interpelácie:

Žiadam informáciu o priebehu rekonštrukcie mostu nad železničnou traťou v Malackách a o dôvode nedodržania termínu realizácie tejto stavby a o finančných dopadoch takéhoto spôsobu realizácie prác.

Vybavenie interpelácie:

Príloha č. 2 – List zo dňa 12.10.2015

**3.** **Interpelácia poslanca Mgr. Richarda Červienku**

Interpelovaný bol:

MUDr. Valerián Potičný, MPH, riaditeľ Úradu BSK

Predmet interpelácie:

Oprava mosta medzi Zálesím a Malinovom

Text interpelácie:

Ako napreduje oprava mosta medzi Malinovom a Zálesím? Poprosím konkrétne a podrobné informácie. (Nestačí typu: podľa harmonogramu prác...) Je oprava v omeškaní? Kedy sa plánuje ukončenie prác a uvedenie mosta späť do prevádzky? Občania sa dožadujú podrobných informácií.

Vybavenie interpelácie:

Príloha č. 3 – List zo dňa 12.10.2015

**4.** **Interpelácia poslanca Mgr. Richarda Červienku**

Interpelovaný bol:

MUDr. Valerián Potičný, MPH, riaditeľ Úradu BSK

Predmet interpelácie:


Priechody pre chodcov

Text interpelácie:

Podľa akého kľúča sa určujú obce, v ktorých BSK buduje moderné priechody pre chodcov za niekoľko tisíc eur? Bernolákovo je jedna z najväčších obcí BSK, vinie sa ňou Trnavská ulica v správe kraja. Chýbajú na nej minimálne 3 takéto priechody. Čo s tým mieni Úrad BSK robiť?

Vybavenie interpelácie:

Príloha č. 4 – List zo dňa 12.10.2015





**Úrad Bratislavského samosprávneho kraja**

**Odbor dopravy**

**SPRIEVODNÝ LIST – INTERNÁ POŠTA**

|  |  |
| --- | --- |
| **Určené pre:** | MUDr. Valerián Potičný, MPH |
| **Oddelenie:** | Riaditeľ úradu |

**Vec: Interpelácia p. poslanca Švarala - odpoveď**

Vážený pán riaditeľ,

k interpelácii pána poslanca Švarala, podanej dňa 25.9.2015 na zasadnutí Zastupiteľstva Bratislavského samosprávneho kraja Vám zasielame nasledujúce stanovisko:

**Rekonštrukcia mosta ev. č. II/503-022B - Estakáda Malacky**

**Aktuálne v 38.-42. týždni sú naplánované a aj súčasne prebiehajú na moste ev.č. II/503-022B – Estakáda Malacky rekonštrukčné práce v rozsahu:**

• Počas búracích prác na výmene mostného dilatačného záveru, a príprave priestoru na osadenie nového mostného záveru bolo zistené poškodenie prechodovej mostnej dosky, ktoré nebolo predpokladané v pôvodnej projektovej dokumentácií. Miera poškodenia prechodovej dosky pri prvotných obhliadkach nepredstavovala zásadnú zmenu pre jestvujúci harmonogram prác, a preto, počas kontrolného dňa uskutočneného 30.7.2015, informovali spoločne RCB, a.s., s dodávateľom stavby prítomných zástupcov o dodržaní termínu rekonštrukčných prác.

• Po odstránení poškodenej mostnej prechodovej dosky, bolo obhliadkou zistené rozsiahle poškodenie pôvodných mostných krídel, úložného prahu a mostného záverného múrika. Nakoľko poškodenie sa pri príprave rekonštrukcie nepredpokladalo, bolo potrebné vzniknutú situáciu riešiť so statikom a poškodené prvky mostnej konštrukcie sanovať. Na základe dodatočne vypracovanej projektovej dokumentácie sa pristúpilo k celkovému obnaženiu mostných krídel, úložného prahu a mostného záverného múrika. Pri výkope sa zistilo poškodenie kužeľa násypového svahu vplyvom erozívnych účinkov vody, s poškodením až k pilótam mostnej opory, do hĺbky cca. 4 metrov od nivelety pôvodnej vozovky.

• Po zistení týchto závažných porúch bola vykonaná diagnostika s následným spracovaním doplnenej projektovej dokumentácie potrebnej pre sanovanie poškodených mostných prvkov. Vzhľadom na nový rozsah rekonštrukčných prác bol reálny termín dokončenia stanovený do 15. novembra 2015. Túto informáciu poskytol telefonicky generálny riaditeľ RCB, a.s., Bratislava, JUDr. M. Valašik, v 37. týždni primátorovi mesta Malacky JUDr. Ing. J. Říhovi, PhD.

• Sanácia svahu pozostáva z realizácie nového kužeľa násypového svahu s vystužením pomocou extrudovanej syntetickej geomreže s hutnením po vrstvách. Novým svahom sa získal priestor na vybudovanie nových mostných krídel, úložného prahu a záverného múrika.

• Po vybudovaní nových prvkov mostnej konštrukcie sa pristúpilo k samotnej realizácií novej mostnej prechodovej dosky.

•  Po vyzretí doplneného betónu vyrovnávacej vrstvy sa povrch mostovky očistil brokovaním. Na pripravený suchý povrch sa náterom zrealizovala pečatiaca vrstva, ktorá slúži ako podklad pre momentálne realizovanú hydroizolačnú vrstvu mostovky.

• Po realizovaní hydroizolácie sa začne pokládka ložných asfaltobetónových vrstiev vozovky doplnených o odvodňovacie kanáliky.

• Vonkajšie povrchy betónu ríms, nosnej konštrukcie a spodnej stavby sa po očistení vysokotlakým vodným lúčom, reprofilácií poškodených miest sanačným systémom a zrealizovaní hydroizolácie mostovky natierajú ochranným a farebne zjednocujúcim náterom.

• V mieste sanovaných ríms bude prebiehať demontáž starého mostného zábradlia s osádzaním nového mostného zábradelného zvodidla. Rekonštrukčné práce spojené s výmenou bezpečnostných prvkov nemajú vplyv na zmenu termínu odovzdania stavby do užívania.

**Nakoľko sa počas sanácie ríms zistil väčší rozsah poškodenia (čo si vyžaduje následné vyššie použitie reprofilačného materiálu a nárast pracovných úkonov so zachovaním požadovaných technologických postupov), v kombinácií s projekčnými a realizačnými prácami na novej prechodovej doske, mostnom dilatačnom závere a sanácii kužeľa násypového svahu, požiadali RCB, a.s. o predĺženie termínu ukončenia rekonštrukčných prác do 15. novembra 2015.**

     Dňa 28.9.2015 vydal príslušný cestný správny orgán, Okresný úrad Malacky, odbor cestnej dopravy a pozemných komunikácií Malacky so súhlasom Okresného dopravného inšpektorátu v Malackách  **„Rozhodnutie o predĺžení termínu určenia použitia dočasného dopravného značenia a dopravného zariadenia na ceste II/503 (rekonštrukcia železničného nadjazdu – mosta ev.č. 503-022B) v Malackách do 15.11.2015,** z dôvodu veľkej časovej náročnosti rekonštrukčných prác na prechodovej doske uvedeného mostného objektu.

     Všetky aktuálne oficiálne a relevantné  informácie k prebiehajúcej rekonštrukcii a stave stavebných prác na moste ev.č. II/503-022B – Estakáda Malacky  poskytuje majiteľ a správca ciest a mostov prostredníctvom svojich tlačových odborov a hovorcov.

S pozdravom

Beata Tomašovičová, v. r., referentka odboru dopravy

Bratislava, 7.10.2015

Pavol Gajdoš, v. r.

ref. odd. pozemných komunikácií

Ing. Beáta Kristínová, v. r.

poverená výkonom funkcie

riaditeľa odboru dopravy



**Úrad Bratislavského samosprávneho kraja**

**Odbor dopravy**

**SPRIEVODNÝ LIST – INTERNÁ POŠTA**

|  |  |
| --- | --- |
| **Určené pre:** | MUDr. Valerián Potičný, MPH |
| **Oddelenie:** | Riaditeľ úradu |

**Vec: Interpelácia p. poslanca Červienku - odpoveď**

Vážený pán riaditeľ,

k interpelácii pána poslanca Červienku, podanej dňa 25.9.2015 na zasadnutí Zastupiteľstva Bratislavského samosprávneho kraja Vám zasielame nasledujúce stanovisko:

**Rekonštrukcia mosta ev.č. 0614-003 cez Malý Dunaj medzi obcami Zálesie a Malinovo**

**Zdôvodnenie potreby stavby:**

     Existujúci zvršok mosta (vrátane hydroizolácie) bol vo veľmi zlom stavebnotechnickom stave, čo sa prejavovalo zatekaním a výraznými poruchami betónu a výstuže nosnej konštrukcie, spodnej stavby a najmä rímsovej časti. Nosná konštrukcia vykazovala poruchy statického charakteru – úbytok prierezu a strata súdržnosti nosnej výstuže. V nasledujúcom období aj napriek zníženiu zaťažiteľnosti na 10t (s nerešpektovaním dopravného značenia vodičmi), nastalo ďalšie zhoršenie stavu, na nosníkoch sa objavili šmykové trhliny.  Hodnotenie stavebno-technického stavu mosta *(Zaťažovacia skúška mosta na ceste III/0614 ev.č. 0614-003 – Zálesie – Malinovo – nad Malým Dunajom)* bolo preto stanovené odbornou diagnosticko-statickou organizáciou VÚIS-MOSTY, s.r.o., Bratislava ako **havarijný stav** (**stupeň VII** zo stupnice I až VII). O úplnej uzávierke cesty III/0614 v mieste mostného objektu, s vyznačením obchádzkovej trasy, rozhodol a následne ju povolil dňa 24.2.2015 Okresný úrad Senec odbor cestnej dopravy a pozemných komunikácií , ako príslušný cestný správny orgán, po dohode s ODI v Senci, s dobou uzávierky do 31.12.2015.

**Obchádzková trasa:**

     Obchádzková trasa bola navrhnutá po ceste II/510 v smer Malinovo – Tomášov, následne po ceste III/5037 do obce Nová Dedinka. Obchádzková trasa ďalej pokračuje po ceste III/5722 do obce Bernolákovo a nakoniec po ceste III/06166 do obce Ivanka pri Dunaji, kde je obchádzková trasa ukončená so smerovaním na obec Zálesie.

**Účel a ciele stavby:**

     Hlavnými cieľmi stavby je obnova stavebno-technického stavu mosta, zvýšenie zaťažiteľnosti a predĺženie životnosti. Zároveň sa zlepšia šírkové pomery komunikácie III/0614 na moste (zvýši sa šírka komunikácie na 8,0 m medzi obrubníkmi), vytvorí sa jednostranný chodník na moste, vybuduje sa nová vozovka na moste a v priľahlých úsekoch, zlepšia sa prietokové pomery pod mostom.

**Spôsob dosiahnutia cieľa:**

     Stavba bude pozostávať z komplexnej výmeny nosnej konštrukcie a zvršku mosta vrátane vytvorenia mostných záverov na koncoch mosta. Nová nosná konštrukcia sa vytvorí výmenou starých poškodených nosníkov za nové, pričom sa z dvoch prostredných polí vytvorí jedno pole a odstráni sa stredná opora mosta. Na ponechaných oporách a podperách sa vytvoria nové úložné prahy. Opravia sa povrchy podpier. Okrem opravy mosta sa vykoná oprava vozovky v dĺžke cca 160 m. Celková dĺžka opravovaného úseku bude 200 m. Vzhľadom na blízkosť obcí je na moste navrhnuté nové zábradlie mestského typu. Hydromelioračné potrubie sa zavesí pod nosnú konštrukciu mosta.

**Pre stavbu bol stanovený nasledujúci rozsah prác:**

* demontáž, dočasná prekládka, cudzích sietí na moste,
* odfrézovanie krytu vozovky na moste a vozovky v priľahlých úsekoch mosta,
* odstránenie zvršku, odvodňovačov, chodníka a zábradlia na moste,
* odstránenie nosníkov,
* odstránenie strednej opory a úložných prahov krajných podpier,
* oprava ponechaných častí krajných podpier,
* vybetónovanie nových úložných prahov,
* osadenie ložísk,
* osadenie nových prefabrikovaných nosníkov,
* zhotovenie spriahajúcej železobetónovej dosky,
* osadenie odvodňovačov, odvodňovacieho potrubia,
* vytvorenie mostných záverov na koncoch mosta,
* príprava povrchu dosky pod izoláciu, uloženie izolácie,
* osadenie rímsových prefabrikátov, zhotovenie železobetónových monolitických častí chodníka a rímsy,
* zhotovenie odvodnenia izolácie drenážnym betónom,
* položenie ochrannej vrstvy izolácie na vozovke z ABS modifikovaného,
* osadenie zábradlia,
* spätné preloženie cudzích sietí na most,
* vytvorenie farebne zjednocujúceho a ochranného náteru NK a spodnej stavby,
* obnova krytu komunikácie na moste a nových vozovkových vrstiev v priľahlých úsekoch mosta,
* obnova vodorovného dopravného značenia

**Celkové finančné náklady na rekonštrukciu mosta ev.č. 0614-003 cez Malý Dunaj medzi obcami Zálesie a Malinovo : cca. 512 800 € bez DPH**

**Aktuálne prebiehajúce práce:**

     V 39. týždni sa zrealizovalo osadenie nových mostných nosníkov v počte 30 kusov. Osadenie nosníkov umožňuje vytvorenie novej železobetónovej spriahnutej dosky – nosnej časti novej mostovky. Aktuálne prebieha osadenie a viazanie armatúry pre budúcu spriahnutú dosku a súbežne debnenie a armovanie nových priečnikov.

**Práce na rekonštrukcii nie sú v omeškaní**, stavebné rekonštrukčné práce sa začali v 26. týždni, od 22.6.2015,  (predtým 18.6. 2015 bolo demontované potrubie Hydromeliorácií a 19.6. sa začalo s frézovaním vozovky) termín uzávierky je platný do 31.12.2015.

S pozdravom

Beata Tomašovičová, v. r., referentka odboru dopravy

Bratislava, 7.10.2015

Pavol Gajdoš, v. r.

ref. odd. pozemných komunikácií

Ing. Beáta Kristínová, v. r.

poverená výkonom funkcie

riaditeľa odboru dopravy



**Úrad Bratislavského samosprávneho kraja**

**Odbor dopravy**

**SPRIEVODNÝ LIST – INTERNÁ POŠTA**

|  |  |
| --- | --- |
| **Určené pre:** | MUDr. Valerián Potičný, MPH |
| **Oddelenie:** | Riaditeľ úradu |

**Vec: Interpelácia p. poslanca Červienku – odpoveď - priechody**

Vážený pán riaditeľ,

k interpelácii pána poslanca Červienku, podanej dňa 25.9.2015 na zasadnutí Zastupiteľstva Bratislavského samosprávneho kraja Vám zasielame nasledujúce stanovisko:

**Bezpečnostné priechody pre chodcov**

**Vytypovanie lokalít :**

     Projekt „Zvýšenie bezpečnosti na priechodoch pre chodcov na komunikáciách II. a III. triedy v Bratislavskom kraji“ vznikal postupne od roku 2012. Ako podklad pre výber miest priechodov pre chodcov slúžil návrh lokalít na komunikáciách II. a III. tried v Bratislavskom kraji , ktorý bol spracovaný z hľadiska bezpečnosti chodcov, dopravnej nehodovosti, elektrifikácie,  umiestnenia existujúcich priechodov pre chodcov a možných stavebných úprav, správcom týchto ciest, RCB, a.s., Bratislava, v spolupráci s Okresným riaditeľstvom PZ Malacky – Okresný dopravný inšpektorát (kpt. Ing. Branislav Balún), Okresným riaditeľstvom PZ Pezinok – Okresný dopravný inšpektorát (kpt. Ing. Radim Kubaljak) a Okresným riaditeľstvom PZ Senec – Okresný dopravný inšpektorát (kpt. Mgr. Kristián Krajčovič). Na vytypovaných lokalitách sa vykonali v roku 2012 spoločné osobné obhliadky vo večerných hodinách, aby sa potvrdila ich nevyhovujúca viditeľnosť.

     Po obhliadkach bolo konštatované, že väčšina fyzických (vodorovne a zvisle vyznačených) priechodov pre chodcov na cestách II. a III. tried v obciach regiónu Bratislavského samosprávneho kraja je v rozpore s STN 73 6101 o bezpečných priechodoch pre chodcov (ukončenie priechodu do priekopy, na parkovisko, do vjazdu, do križovatky a pod.), a je potrebné vykonať väčšie stavebné úpravy (vybudovanie chodníkov a pod.).

     Na základe rokovania, ktoré sa uskutočnilo dňa 28.5.2013 za účasti ORPZ ODI MA , ORPZ ODI PK a ORPZ ODI SC, sa kompetentní zhodli na výstupoch z obhliadok,

a pristúpilo sa k výberu 12 priechodov pre chodcov (4 v každom okrese), ktoré je potrebné riešiť prioritne, a ktoré zároveň spĺňali kritéria pre technické realizovanie v roku 2013 :

okres Malacky : 2 priechody v meste Malacky a v obciach Gajary a Lozorno,

okres Pezinok : priechody pre chodcov v obciach Šenkvice, Budmerice, Častá a Vinosady,

okres Senec : priechody pre chodcov v obciach Nová Dedinka, Tomášov, Most pri Bratislave a Čataj.

**Druhá etapa projektu – rok 2014 :**

     Pred začatím druhej etapy projektu v roku 2014 boli vyhodnotené skúsenosti z realizácie bezpečných nasvietených priechodov pre chodcov. Negatívnymi prvkami v rámci bezpečnosti na priechodoch pre chodcov prispieva aj nefunkčné alebo nekvalitné verejné osvetlenie obcí, vyslovene nevhodné umiestnenie priechodov pred zastávkami hromadnej dopravy, kde autobus stojací na zastávke tvorí prekážku a neumožňuje vodičom bezpečný rozhľad pred priechodom.

Zainteresovaní odporučili súčinnosť obcí, okresných dopravných inšpektorátov policajného zboru a obvodných úradov pre cestnú dopravu a pozemné komunikácie na okamžité riešenie nevyhovujúcej situácie.

     Výber priechodov pre chodcov, ktoré potrebujú nasvietenie a celkové zvýšenie bezpečnosti pomocou stavebných úprav, bol v roku 2014, po spoločných obhliadkach správcu ciest, RCB, a.s., Bratislava, a ORPZ ODI MA , ORPZ ODI PK a ORPZ ODI SC, navrhnutý a zrealizovaný na 12 priechodoch pre chodcov :

okres Malacky : priechody pre chodcov v obciach Vysoká pri Morave, Kuchyňa, Jabloňové a Láb,

okres Pezinok :  priechody v meste Pezinok, Pezinok-Cajla, v meste Modra-Kráľová a v obci Dubová,

okres Senec : priechod v meste Senec a v obciach Hrubý Šúr, Kostolná pri Dunaji a Hamuliakovo.

**Tretia etapa projektu – rok 2015 :**

     V roku 2015 sa v projekte pokračuje a začalo s prípravou a realizáciou 17 spoločne

vytypovaných bezpečných priechodov pre chodcov:

okres Malacky: priechody v mestách Malacky a Stupava a v obciach Pernek, Sološnica, Jakubov a Veľké Leváre,

okres Pezinok: priechody pre chodcov v meste Pezinok a v obciach Doľany, Viničné, Slovenský Grob, Štefanová a Báhoň,

okres Senec: priechod v meste Senec a v obciach Malinovo, Zálesie, Ivanka pri Dunaji a Reca.

     Tento dokument bol prezentovaný a odsúhlasený na predstavenstve RCB, a.s., poskytnutý príslušným ODI PZ v kraji a BSK. Dokument sa priebežne aktualizuje podľa potreby.

     Na zasadnutí Komisie dopravy BSK dňa 1.6.2015 požiadal člen komisie a poslanec, pán Mgr. Červienka, o zaradenie obce Bernolákovo do projektu „Zvýšenie bezpečnosti na priechodoch pre chodcov na komunikáciách II. a III. triedy v Bratislavskom kraji“. S ohľadom na uvedenú skutočnosť požiadal  OD BSK správcu komunikácií, RCB, a.s., o preverenie možnosti realizácie bezpečnostných priechodov pre chodcov v obci Bernolákovo z hľadiska bezpečnosti chodcov, umiestnenia priechodov, elektrifikácie a možných stavebných úprav ešte v priebehu roku 2015.

     Podľa informácie správcu komunikácií a na základe obhliadky s dopravným inžinierom ODI PZ okresu, s prihliadnutím na intenzity dopravy a dopravnú nehodovosť peších účastníkov dopravy a umiestnenia existujúcich priechodov pre chodcov bol vypracovaný návrh na realizáciu 17 bezpečných priechodov pre chodcov v roku 2015. Výber nasvieteného priechodu pre chodcov v obci Bernolákovo bude prerokovaný so starostom obce za účasti pracovníkov RCB, a.s., a dodávateľom technického zabezpečenia a zrealizovaný podľa finančných možností BSK, najneskôr začiatkom roku 2016.

     K výberu a realizácií jednotlivých priechodov sa pristupuje individuálne. Prípadné požiadavky a úpravy zo strany obce sa riešia so starostami dotknutých obcí a s určením spôsobu technickej realizácie priechodov s čo najmenším dopadom na finančné prostriedky obcí.

S pozdravom

Beata Tomašovičová, v. r., referentka odboru dopravy

Bratislava, 7.10.2015

Pavol Gajdoš, v. r.

ref. odd. pozemných komunikácií

Ing. Beáta Kristínová, v. r.

poverená výkonom funkcie

riaditeľa odboru dopravy