**Bod č.**

**Zastupiteľstvo Bratislavského samosprávneho kraja**

Materiál na rokovanie Zastupiteľstva

Bratislavského samosprávneho kraja

28. októbra 2015

**Návrh**

**na udelenie ocenení Bratislavského samosprávneho kraja za rok 2015**

Materiál predkladá: Materiál obsahuje:

Ing. Pavol Frešo 1. Návrh uznesenia

Predseda BSK 2. Dôvodová správa

3. Prílohy

Zodpovedný:

Mgr. Peter Húska

Riaditeľ Odboru komunikácie a propagácie

Spracovateľ:

Mgr. Eva Dukátová

Referentka Oddelenia propagácie

Bratislava

(október 2015)

Návrh uznesenia

**UZNESENIE č. ........... / 2015**

zo dňa 28. 10. 2015

Zastupiteľstvo Bratislavského samosprávneho kraja po prerokovaní materiálu v súlade so Štatútom ocenení Bratislavského samosprávneho kraja

**schvaľuje**

udeliť ocenenia Bratislavského samosprávneho kraja za rok 2015 kandidátom, ktorí svojou prácou výrazne prispeli a zaslúžili sa o spoločenský a ekonomický rozvoj Bratislavského samosprávneho kraja a jeho reprezentáciu doma i v zahraničí, a to menovite:

**Cena Samuela Zocha**

* prof. JUDr. PhDr. Ladislav Hubenák, DrSc.
* prof. MUDr. Peter Kukumberg, PhD.
* Kamil Peteraj
* prof. Milan Čorba - IN MEMORIAM
* MUDr. Peter Mikus, PhD.
* Andrej Rudavský
* doc. Mgr. art. Tibor Huszár, ArtD. - IN MEMORIAM

**Čestné občianstvo**

* prof. Eduard A. Šafařík - IN MEMORIAM

**Pamätný list predsedu Bratislavského samosprávneho kraja**

* Malokarpatský banícky spolok Pezinok
* doc. PhDr. Ladislav Hohoš, PhD.
* prof. RNDr. Peter Fedor, PhD.
* Ladislav Vrtel
* Alena Kadlečíková
* Elza Nagy
* Márta Fekete

D ô v o d o v á s p r á v a

Do stanoveného termínu - do 20.09.2015 bolo doručených na Úrad Bratislavského samosprávneho kraja 23 návrhov na udelenie ocenení Samuela Zocha, Čestného občianstva a Pamätného listu predsedu BSK.

**Dňa 30. septembra 2015 zasadla Výberová komisia pre ocenenia Bratislavského samosprávneho kraja za účelom posúdenia všetkých 23 doručených návrhov a** **spoločným konsenzom odporučila predsedovi BSK prijať 7 návrhov na udelenie Výročnej ceny Samuela Zocha a 1 návrh na udelenie Čestného občianstva. Taktiež komisia navrhla 7 nominantov na Pamätný list predsedu Bratislavského samosprávneho kraja.**

Komisia ďalej rozhodla o postúpení dvoch návrhov. Jeden návrh bol postúpený Odboru školstva, mládeže a športu na výročné oceňovanie pedagógov a jeden z návrhov bol postúpený Odboru sociálnych vecí na výročné oceňovanie sociálnych pracovníkov.

Komisia si stanovila na svojom zasadnutí spoločné hodnotiace kritéria a postup pri posudzovaní a odporúčaní jednotlivých návrhov. Určujúcim aspektom pri výbere boli zásluhy o spoločenský a ekonomický rozvoj Bratislavského samosprávneho kraja a jeho dôstojnú reprezentáciu doma i v zahraničí.

Predseda Bratislavského samosprávneho kraja predkladá návrh na schválenie Zastupiteľstvu Bratislavského samosprávneho kraja.

**Príloha č. 1 – Charakteristika vybraných nominovaných**

**Cena Samuela Zocha**

|  |  |  |
| --- | --- | --- |
| **Meno nominovaného** | **Dôvod nominácie** | **Navrhovateľ** |
| prof. JUDr. PhDr. Ladislav Hubenák, DrSc. | Nominant patrí medzi výrazné osobnosti slovenskej historickej a právno-historickej vedy ako vedec, pedagóg a manažér vedeckej práce. Angažoval sa aj vo vedecko-popularizačnej oblasti a publicistike. Ako autor a spoluautor publikoval 42 knižných publikácií, viac ako 200 vedeckých štúdií, taktiež je autorom študijných materiálov a rozsiahlej palety publicistických článkov predovšetkým so zameraním na československé a svetové dejiny. Jeho zásluhou vyšlo aj 5 ročníkov historickej ročenky Slavín, venovanej histórií západného Slovenska. Viaceré z nich boli publikované aj v zahraničí. Prof. Ladislav Hubenák dlhé roky pôsobil aj ako vysokoškolský pedagóg na viacerých slovenských aj českých univerzitách. Bol členom vedeckého kolégia vied o štáte a práve SAV i ČSAV a členom ich odborných komisií. Podieľal sa na aktivitách Matice slovenskej aj na činnosti Slovenskej historickej spoločnosti. Dodnes je spoločensky angažovaný, aktívne sa zapája do činnosti spoločenských organizácií, klubov dôchodcov a je jedným zo zakladateľov združenia svetských humanistov - Spoločnosti Prometheus, ktorej je v súčasnosti predsedom. | Spoločnosť PROMETHEUS - združenie svetských humanistov –Klub Bratislava |
| prof. MUDr. Peter Kukumberg, PhD. | Prof. MUDr. Peter Kukumberg od roku 1969, kedy dokončil štúdium až do dnes pracuje na II. neurologickej klinike Lekárskej fakulty Univerzity Komenského. Od roku 1991-2015 bol prednostom kliniky. V roku 2000 sa stal profesorom. V roku 2006 spolu s psychiatrom Alojzom Rakúsom založil Slovenskú neuropsychiatrickú spoločnosť, ktorej je prezidentom. Doteraz pod jej hlavičkou zorganizoval 4 medzinárodné kongresy. V tejto disciplíne je na Slovensku priekopníkom a je aj prednostom unikátnej Slovenskej neuropsychiatrickej kliniky Slovenskej zdravotníckej univerzity v Pinelovej psychiatrickej nemocnici v Pezinku, ktorá vznikla ako prvé takéto pracovisko na Slovensku. Je autorom vyše 400 odborných textov a tri razy získal aj ocenenie za najlepšiu odbornú publikáciu. Prof. Kukumberg je nominovaný za veľký prínos v oblasti medicíny a šírenie dobrého mena pre mestskú časť Bratislava Lamač. | Ing. Peter Šramko |
| Kamil Peteraj | Nominovaný za výnimočný prínos pre slovenskú kultúru. 10 sezón bol dramaturgom spevohry divadla Nová scéna. V súčasnosti je spisovateľom v slobodnom povolaní a čestným prezidentom Spectrum Art klubu. Kamil Peteraj patrí medzi najčítanejších slovenských autorov a je nositeľom množstva domácich a zahraničných ocenení. Jeho rozsiahlu kolekciu básnických zbierok doplní v tomto roku ďalšou pod názvom "S tebou a bez teba". Otextoval tiež vyše 40 dlhohrajúcich platní, medzi nimi viacero albumov M. Žbirku, P. Hammela, J. Lehotského, R. Grigorova, skupiny MODUS, všetky albumy Mariky Gombitovej a mnohé iné. Jeho texty sa objavili aj v muzikáloch, ako Cyrano z predmestia, Smoliari, Adam Šangala,... a tiež v televíznych seriáloch. | MČ Bratislava - Petržalka |
| prof. Milan Čorba IN MEMORIAM | Prof. Milan Čorba bol kostýmovým výtvarníkom, scénografom a pedagógom, ktorého celoživotná práca významne obohatila slovenskú kultúru. Profesor Čorba spolupracoval so Slovenským národným divadlom od polovice šesťdesiatych rokov až do svojej poslednej divadelnej premiéry v marci 2013. Jeho tvorba vynikala autenticitou, bola podložená výskumom, ale aj vlastným názorom a invenciou. Spolu s režisérom Petrom Mikulíkom vytvorili kultové inscenácie ako Karvašov Absolútny zákaz, Feldekovu Skúšku, Stoppardovu komédiu To je to pravé, či Frielove Tance na sklonku leta. V poslednom období tvoril aj mimo SND v tandeme s Martinom Hubom. Pre činohru SND počas svojej bohatej kariéry vytvoril kostýmy do takmer stovky inscenácií, čo predstavuje tisíce konkrétnych odevov. Popri kostýmovej tvorbe a scénografii pôsobil aj ako pedagóg, dekan Divadelnej fakulty a 6 rokov ako rektor Vysokej školy múzických umení v Bratislave. | MČ Bratislava - Staré Mesto |
| MUDr. Peter Mikus | MUDr. Peter Mikuš počas celej svojej kariéry zachraňuje životy a zlepšuje kvalitu života predovšetkým skôr narodeným spoluobčanom. Nominovaný je kardiológ, internista a geriater, ktorý už 18 rokov pôsobí v Špecializovanej geriatrickej nemocnici v Podunajských Biskupiciach pôsobiacej v rámci Univerzitnej nemocnice Bratislava. Už 10 rokov pôsobí ako zástupca prednostu kliniky a zároveň sa venuje pacientom. V čase prechodnej samostatnosti nemocnice v rokoch 2006 - 2007 bol námestníkom riaditeľa pre liečebno- preventívnu starostlivosť. Popri lekárskej činnosti sa venuje aj vzdelávaniu budúcich zdravotníkov na Katedre geriatrie a gerontológie a je autorom a spoluautorom viacerých odborných publikácií a prednášok. | MČ Bratislava - Podunajské Biskupice |
| Andrej Rudavský | Akademický sochár a maliar Andrej Rudavský patrí k najvýraznejším osobnostiam moderného slovenského sochárstva. Svoje diela vystavoval na desiatke individuálnych a takmer dvadsiatke kolektívnych výstav, ktoré sa konali v rôznych kútoch Európy. Jeho diela mohli obdivovať aj návštevníci 4 medzinárodných sympózií - v Japonsku, Nórsku, Rakúsku a na Slovensku. Vo svojich prácach sa inšpiruje ľudovou architektúrou, históriou, kultúrou a prírodou Slovenska. Pracuje najmä s bronzom, drevom a kameňom. | MČ Bratislava - Podunajské Biskupice |
| doc. Mgr. art. Tibor Huszár, ArtD. IN MEMORIAM | Nominovaný Tibor Huszár bol významným slovenským fotografom, oceňovaným nie len doma, ale aj v zahraničí. Jeho realistické fotografie ukazujú svet bez dolaďovania scény formou pútavej reportáže. Je autorom 20 knižných publikácií a svoje diela vystavoval na 15 autorských výstavách. Medzi jeho najznámejšie publikácie patrí kniha Cigáni, ktorá ukazuje svet rómskej menšiny na Slovensku a veľmi významnou je aj kniha Koloman Sokol, ktorou Tibor Huszár vrátil do slovenskej kultúry velikána svetového maliarstva. Významné sú tiež New York, Na krídlach večnosti, Portréty a iné. Okrem iného vytvoril fotografické cykly Nežná revolúcia, Vzbury vo väzniciach, Indiáni (Mexiko), dokumentoval cesty prezidenta Václava Havla, politické kampane, fotografoval niekoľko filmov i divadelných predstavení. Za svoju tvorbu bol ocenený viacerými cenami a jeho diela sú zastúpené v zbierkach galérií a múzeí po celom svete. | Poslanecký klub SMK -MKP |

**Čestné občianstvo**

|  |  |  |
| --- | --- | --- |
| prof. Eduard A. Šafařík IN MEMORIAM | Prof. Eduard A. Šafařík bol jeden z najvýznamnejších európskych historikov umenia. Od začiatku svojho profesijného pôsobenia sa špecializoval na Talianske renesančné a barokové maliarstvo, najmä na benátsku maľbu 16. a 17. storočia. Počas svojej kariéry pôsobil ako riaditeľ umeleckých zbierok v Arcibiskupskom paláci v Kroměříži, ako štipendista a bádateľ pôsobil v Nemeckom národnom múzeu v Norimbergu a tiež v Paul Getty Center v Los Angeles. Po okupácii Československa odišiel natrvalo do Talianska, kde pôsobil ako riaditeľ významných umeleckých zbierok v galériách Colonna a Doria Pamphilj, v každej z nich viac ako dvadsať rokov. Bol autorom desiatok odborných publikácií, stoviek článkov, vydával katalógy šľachtických zbierok a realizoval množstvo výstavných projektov vo významných európskych galériách. Po celý život sa venoval životu a dielu Jána Kupeckého, pezinského rodáka, významného barokového portrétistu. O jeho diele vydal dvojzväzkovú publikáciu a nezištne poskytol svoje vedomosti, poradenstvo aj archív SNG a Galérii mesta Bratislavy. Od emigrácie navštívil Slovensko 2 razy. | Oliver Solga |

**Pamätný list predsedu Bratislavského samosprávneho kraja**

|  |  |  |
| --- | --- | --- |
| **Meno nominovaného** | **Dôvod nominácie** | Navrhovateľ |
| Malokarpatský banícky spolok Pezinok | Malokarpatský banícky spolok v Pezinku vznikol ako priamy pokračovateľ "Historického baníckeho spolku". Od svojho vzniku sa podieľa na udržiavaní starých baníckych tradícií v Malokarpatskom regióne. Spolok za pomoci sponzorov sprístupnil „Náučný banský chodník“, ktorý je hojne využívaný širokou verejnosťou aj školami. V súčasnej dobe členovia spolku pracujú na vybudovaní a sprístupnení expozície pezinského baníctva, ktorú verejnosti sprístupnia najneskôr 28.novembra 2015 pri príležitosti „Svätobarborských slávností“ a 1. Slovensko-Českého šachtágu, ktorý organizujú v spolupráci s Vysokou školou Bansko-geologickou v Ostrave. Spolok sa taktiež zapája do širokého spektra podujatí v Pezinku a okolí a dotvára tak atmosféru historických podujatí ako „Oslobodenie Pezinka“, „Ukončenie druhej svetovej vojny v Európe“, akcie k výročiam Slovenského národného povstania, začiatku a koncu Prvej svetovej vojny, ale aj spoločenské podujatia ako vinobrania a iné. | Základná organizácia Slovenského zväzu protifašistických bojovníkov Pezinok |
| doc. PhDr. Ladislav Hohoš, PhD. | Doc. PhDr. Ladislav Hohoš, PhD. Je vysokoškolský pedagóg, neomarxistický filozof a futurológ, ktorý ukončuje svoje dlhoročné pôsobenie na FF UK v Bratislave, no vo výskumnej práci naďalej pokračuje. Ako pedagóg inicioval a realizoval samostatný predmet "Futurológia", v ktorom zaangažoval aj špecialistov na otázky prognóz a vízií. V produktívnom veku sústavne publikoval odborné články, vystupoval na mnohých seminároch a konferenciách aj v zahraničí a niektoré semináre aj organizoval. Je autorom desiatok odborných textov, množstvo textov publikoval v periodiku "Slovo" a publikoval aj v kolektívnych filozofických a sociologických monografiách. Významnou je jeho viacročná práca vo funkcii predsedu Futurologickej spoločnosti na Slovensku. Okrem iného 15 rokov spolupracoval na celosvetovom prognostickom projekte Americkej rady pri Univerzite OSN s názvom Milénium. | Ing. Michal Majtán, PhD. |
| prof. RNDr. Peter Fedor, PhD. | Prof. Peter Fedor je jedným z najmladších profesorov Univerzity Komenského, kde pôsobí v oblasti environmentálnej ekológie a zároveň je aj prodekanom Prírodovedeckej fakulty. Popri vedeckej činnosti sa venuje aj nezištným projektom v oblasti vzdelávania. V roku 2004 viedol autorský kolektív prvej odbornej monografie o meste Senec, v roku 2010 založil prvé mestské múzeum v Senci a v roku 2015 vydal učebnicu regionálnej výchovy "Senec - od návršia k horizontom", ktorá vyšla v dvoch jazykových mutáciách - slovenskej a maďarskej. V rámci svojej vedeckej kariéry sa sústreďuje na oblasť biodiverzity. Prednášal na rôznych zahraničných aj celosvetových konferenciách napríklad v Kanade alebo v Austrálii a jeho práce recenzovalo aj americké vedecké periodikum Vertical news. Svoje výskumy testuje v prestížnych fytopatologických centrách najmä v Kanade a juhovýchodnej Ázii a zapája sa aj do výskumov v centrách endemizmu v regióne rovníkovej Afriky a južnej Ameriky. Prof. Fedor publikoval vyše 100 vedeckých článkov , 11 vedeckých monografií, 9 vysokoškolských učebníc vrátane jednej zahraničnej. Je členom Linnean Society in London, expertnej skupiny Society for Pest Information a podpredsedom Slovenskej entomologickej spoločnosti. | RNDr. Ľubomír Vidlička, CSc. |
| Ladislav Vrtel | Nominovaný Ladislav Vrtel je významný heraldik, spoluautor štátnej symboliky samostatnej Slovenskej republiky. Pôsobí ako hlavný štátny radca pre heraldiku a herold Slovenska. O slovenských štátnych symboloch napísal tiež viacero monografií, poslednou z nich je publikácia Štátne symboly Slovenskej republiky z roku 2010. Medzi jeho najvýznamnejšie diela patria aj knihy Osem storočí slovenskej heraldiky a Heraldická terminológia. Je taktiež spoluautorom osemzväzkového registra mestských, obecných i občianskych erbov. | Ing. Peter Šramko |
| Alena Kadlečíková | Nominovaná pri príležitosti životného jubilea 60 rokov za celoživotné tvorivé aktivity v kultúrnospoločenskej oblasti. Alena Kadlečíková pracuje na Prírodovedeckej fakulte UK a popri tom pôsobí ako výtvarníčka, ilustrátorka, kurátorka výstav, lektorka výtvarnej výchovy a ľudovej tvorby. Ilustrovala veľa učebníc, je autorkou viacerých publikácii a množstva diel prezentovaných na výstavách doma i v zahraničí. Jej dobrovoľnícka činnosť je zameraná najmä na uchovávanie ľudových tradícií, organizovanie výchovno-vzdelávacích podujatí a výstav. Popri výtvarnom umení sa venuje aj etnológii a múzejníctvu. Ako dlhoročná kronikárka obce cieľavedome zhromažďuje historické dokumenty a propaguje archeologické nálezy v obci a okolí. Spolupracuje tiež s Malokarpatským osvetovým strediskom a je členkou redakčnej rady Budmerických zvestí. Iniciovala tiež cezhraničnú spoluprácu Budmeríc s Rumunským mestom Nadlak a jeho slovenskou komunitou, ktorá pokračuje dodnes. Taktiež iniciovala vznik Miestneho odboru Matice slovenskej a národopiseckej expozície s názvom Budmerická izbička. | Obec Budmerice |
| Elza Nagy | Nominovaná Elza Nagy sa dlhodobo angažuje vo verejnom a spoločenskom živote mestskej časti Podunajské Biskupice. Ako poslankyňa v nej pôsobila po dve volebné obdobia pred nežnou revolúciou a po revolúcií zastupovala občanov Podunajských Biskupíc až po dobu piatich volebných období. Aktívna bola vo výbore sociálnom a bytovej politiky, neskôr vo finančnom a v poslednom volebnom období pôsobila ako zástupkyňa starostky. Už od roku 1966 až dodnes sa angažuje v kultúrno-spoločenskom zväze CSEMADOK, v ktorom dohromady už 20 rokov zastáva funkciu predsedníčky ZO. Podporovala tiež transformáciu poľnohospodárskeho družstva a založenie združenia urbárnikov po reštitúcií, kde v súčasnosti zastáva funkciu podpredsedníčky. | MČ Bratislava - Podunajské Biskupice |
| Márta Fekete | Nominovaná Márta Fekete sa dlhodobo angažuje v Maďarskom kultúrnom a spoločenskom zväze CSEMADOK, v ktorom pôsobí už od roku 1974. Už viac ako 20 rokov zastáva funkciu tajomníka Oblastného výboru Csemadoku v okrese Senec, v ktorej pôsobí ako organizátorka a koordinátorka kultúrno-spoločenskej činnosti. Organizuje množstvo podujatí, ako napríklad jarné detské čitateľské a letné mládežnícke vzdelávacie tábory, usporadúva súťaže v prednese poézie a prózy, okresné slávnosti piesní a tancov Malinovské leto, adventné kostolné koncerty a ďalšie podujatia. Zaslúžila sa tiež o budovanie dobrých vzťahov so seneckým gymnáziom. | Poslanecký klub SMK -MKP |

**Príloha č. 2. – Zoznam všetkých nominovaných**

* PhDr. Ernest Kováč
* JUDr. Peter Korec
* Malokarpatský banícky spolok Pezinok
* Spoločnosť Ferdinanda Martinenga
* prof. JUDr. PhDr. Ladislav Hubenák, DrSc.
* prof. Eduard A. Šafařík - IN MEMORIAM
* doc. PhDr. Ladislav Hohoš, PhD.
* prof. RNDr. Peter Fedor, PhD.
* prof. MUDr. Peter Kukumberg, PhD.
* Ladislav Vrtel
* Mária Turiničová
* Sprachinstitut des Bundesheeres
* JUDr. Radovan Jurika
* Alena Kadlečíková
* Kamil Peteraj
* Mgr. Pavol Škovránek
* prof. Milan Čorba - IN MEMORIAM
* Peter Šimun
* MUDr. Peter Mikus, PhD.
* Andrej Rudavský
* Elza Nagy
* Márta Fekete
* doc. Mgr. art. Tibor Huszár, ArtD. - IN MEMORIAM

**Príloha č. 3. – Úplné znenie štatútu Ocenení BSK**

**„OCENENIA BRATISLAVSKÉHO SAMOSPRÁVNEHO KRAJA“**

**Preambula**

1. Bratislavský samosprávny kraj si za svoju česť považuje oceniť tých, ktorí prispeli k šíreniu dobrého mena a k rozvoju BSK. Jedno z ocenení  nesie meno Samuela Zocha. Samuel Zoch je pozoruhodnou osobnosťou našich dejín, ktorá svojím morálnym profilom a kultivovaným, ale tiež energickým pôsobením prekračuje horizont svojej doby. Stál na čele Slovenskej národnej rady pre Bratislavu a okolie. Žiadal, aby Bratislavu uznali za slobodné mesto a premenovali na Wilsonov. Bratislavu však pripojili k ČSR a za prvého župana vymenovali Samuela Zocha. Vysoko aktuálne zostáva Zochovo krédo: „Jedine vzájomná tolerancia, úcta k názorom iných a eliminovanie sporov ich pokojným riešením, prináša i v politike svoje plody, bez ktorých by ľudstvo nemohli napredovať."

**Čl. I**

***VÝROČNÁ CENA SAMUELA ZOCHA***

1. Fyzickým alebo právnickým osobám, ktoré sa významným spôsobom zaslúžili o rozvoj Bratislavského samosprávneho kraja a život jeho občanov, ktorí obohatili ľudské poznanie, dosiahli vynikajúce výsledky v niektorej z oblastí ľudskej činnosti, svojou prácou a postojmi prispeli k rozvoju samosprávneho kraja, alebo vynikajúco reprezentovali samosprávny kraj, môže zastupiteľstvo Bratislavského samosprávneho kraja udeliť ***Výročnú cenu Samuela Zocha,*** ktorá je najvyšším ocenením Bratislavského samosprávneho kraja. Vo výnimočnom prípade môže sa cena udeliť aj zahraničným občanom.
2. Výročnú cenu Samuela Zocha vyjadruje plaketa zobrazujúca erb Bratislavského samosprávneho kraja a portrét Samuela Zocha s nápisom „Samuel Zoch“, rok udelenia a meno oceneného.
3. Výročnú cenu Samuela Zocha udeľuje zastupiteľstvo Bratislavského samosprávneho kraja. Návrh zastupiteľstvu predkladá predseda Bratislavského samosprávneho kraja.
4. Návrhy na ocenenie môžu podávať predseda, podpredsedovia, poslanci, komisie zastupiteľstva BSK, obyvatelia Bratislavského samosprávneho kraja samostatne alebo prostredníctvom občianskych združení a organizácií a pod.
5. Návrhy na ocenenie sa podávajú predsedovi Bratislavského samosprávneho kraja prostredníctvom Kancelárie predsedu písomne (poštou, osobne alebo e-mailom) v termíne do konca augusta.
6. Návrh musí obsahovať charakteristiku navrhovanej fyzickej alebo právnickej osoby, odôvodnenie predloženého návrhu a súhlas navrhovaného s nomináciou.
7. Návrhy posúdi a odporučí výberová komisia, ktorú pre tento účel vymenuje predseda Bratislavského samosprávneho kraja z radov poslancov Zastupiteľstva Bratislavského samosprávneho kraja a iných významných osobností.
8. O udelení Výročnej ceny Samuela Zocha sa vydáva listina, ktorú podpisuje predseda Bratislavského samosprávneho kraja.
9. Odovzdanie Výročnej ceny Samuela Zocha sa vykonáva slávnostným spôsobom na rokovaní zastupi­teľstva samosprávneho kraja

**Čl. II**

***ČESTNÉ OBČIANSTVO***

***BRATISLAVSKÉHO SAMOSPRÁVNEHO KRAJA***

1. Osobám, ktoré významným spôsobom prispeli k rozvoju Bratislavského samosprávneho kraja, obohatili ľudské poznanie vynikajúcimi tvorivými výkonmi a zaslúžili sa o rozvoj a priateľstvo medzi národmi a  regiónmi môže Zastupiteľstvo Bratislavského samosprávneho kraja udeliť ***Čestné občianstvo Bratislavského samosprávneho kraja.***
2. Čestné občianstvo možno udeliť len zahraničným občanom.
3. Kandidát na čestné občianstvo musí byť významnou osobnosťou a autoritou, ktorý má značný a dlhodobý podiel na rozvoji a prezentácii Bratislavského samosprávneho kraja.
4. Čestné občianstvo sa udeľuje predovšetkým žijúcej osobe, vo výnimočnom prípade môže byť udelené in memoriam.
5. O udelení čestného občianstva Bratislavského samosprávneho kraja sa vydáva listina v dvojjazyčnej mutácií - v slovenčine a v jazyku oceneného, ktorú podpisuje predseda Bratislavského samosprávneho kraja.
6. Odovzdávanie listiny o čestnom občianstve sa vykonáva slávnostným spôsobom. Čestný občan Bratislavského samosprávneho kraja sa pri tejto príležitosti alebo pri svojej návšteve Bratislavského samosprávneho kraja zapíše do Kroniky Bratislavského samosprávneho kraja.
7. Návrhy na udelenie môžu podávať predseda, podpredsedovia, poslanci, komisie zastupiteľstva BSK, obyvatelia Bratislavského samosprávneho kraja samostatne alebo prostredníctvom občianskych združení a organizácií a pod.
8. Návrhy na udelenie sa podávajú predsedovi Bratislavského samosprávneho kraja prostredníctvom Kancelárie predsedu písomne (poštou, osobne alebo e-mailom) v termíne do konca augusta.
9. Návrh musí obsahovať charakteristiku zásluh navrhovanej osoby, odôvodnenie predloženého návrhu a súhlas navrhovaného s nomináciou.
10. Vo výnimočných prípadoch môže Zastupiteľstvo Bratislavského samosprávneho kraja udelené čestné občianstvo odňať, ak ocenený prestal byť tejto pocty hoden.
11. Návrhy na udelenie čestného občianstva a jeho odňatie posúdi a odporučí výberová komisia, ktorú pre tento účel vymenuje predseda Bratislavského samosprávneho kraja z radov poslancov Zastupiteľstva Bratislavského samosprávneho kraja a iných významných osobností.

**Čl. III**


***PAMÄTNÝ LIST PREDSEDU***


***BRATISLAVSKÉHO SAMOSPRÁVNEHO KRAJA***


1. Predseda Bratislavského samosprávneho kraja môže významnú činnosť fyzických alebo právnických osôb, ktoré sa zaslúžili o rozvoj a reprezentáciu Bratislavského samosprávneho kraja oceniť ***Pamätným listom predsedu Bratislavského samosprávneho kraja.***
2. Verejné uznanie vo forme pamätného listu podpisuje predseda Bratislavského samosprávneho kraja.

**Čl. IV**

Za organizačné, technické a administratívne zabezpečenie súvisiace s realizáciou ocenení zodpovedá riaditeľ  Úradu Bratislavského samosprávneho kraja.

****

****

****

**Stanoviská komisií Zastupiteľstva BSK**

**Bod :„Návrh na udelenie ocenení Bratislavského samosprávneho kraja za rok 2015“**

|  |  |  |  |  |
| --- | --- | --- | --- | --- |
| **Názov komisie** | **Stanovisko komisie k návrhu materiálu** | **Hlasovanie** | **Akceptované / Neakceptované** | **Zapracované / Nezapracované** |
| Komisia zdravotníctva a sociálnych vecí | Členovia KZaSV po prerokovaní materiálu odporúčajú materiál predložiť na rokovanie Z BSK a schváliť ho tak, ako bol predložený na rokovanie komisie. | Prítomní 6  Za 6  Proti 0  Zdržal 0  Nehlasoval: 0 |  |  |
| Komisia dopravy | KD po prerokovaní odporúča Z BSK prerokovať a schváliť predložený materiál v zmysle navrhnutého uznesenia. | Prítomní 9  Za 9  Proti 0  Zdržal 0  Nehlasoval: 0 |  |  |
| Komisia európskych záležitostí, regionálnej spolupráce a cestovného ruchu | Komisia európskych záležitostí, regionálnej spolupráce a cestovného ruchu schvaľuje predložený materiál. | Prítomní 6  Za 6  Proti 0  Zdržal 0  Nehlasoval: 0 |  |  |
| Komisia kultúry | Komisia kultúry po prerokovaní predložený materiál schvaľuje a odporúča Z BSK materiál prerokovať a schváliť s tým, že odporúča doplniť materiál o ocenenie umeleckého šéfa Divadla LUDUS, Mgr. Art. Petra Kubu pamätným listom predsedu BSK za 40-ročnú systematickú a originálnu prácu s mládežou v oblasti divadelného umenia. | Prítomní 5  Za 5  Proti 0  Zdržal 0  Nehlasoval: 0 | **Neakceptované**  *Do uzávierky materiálov do Zastupiteľstva BSK nebola doručená nominácia Mgr. Art. Petra Kubu.* | **Nezapracované**  *Do uzávierky materiálov do Zastupiteľstva BSK nebola doručená nominácia Mgr. Art. Petra Kubu.* |
| Komisia regionálneho rozvoja, územného plánovania a životného prostredia | Komisia po prerokovaní materiálu odporúča Z BSK predložený návrh uznesenia schváliť | Prítomní 8  Za 8  Proti 0  Zdržal 0  Nehlasoval: 0 |  |  |
| Komisia školstva, športu a mládeže | Komisia materiál prerokovala, odporúča doplniť do materiálu predkladateľov – autorov jednotlivých návrhov na ocenenie a následne v zmysle návrhu uznesenia predložiť na rokovanie Zastupiteľstva BSK. | Prítomní 7  Za 7  Proti 0  Zdržal 0  Nehlasoval: 0 | **Akceptované** | **Zapracované** |
| Finančná komisia | Finančná komisia odporúča Z BSK schváliť | Prítomní 6  Za 6  Proti 0  Zdržal 0  Nehlasoval: 0 |  |  |
| Komisia majetku, investícií a verejného obstarávania | Komisia majetku, investícií a verejného obstarávania po prerokovaní materiálu odporúča tento predložiť na rokovanie Zastupiteľstva Bratislavského samosprávneho kraja a schváliť predložený návrh uznesenia. | Prítomní 3  Za 3  Proti 0  Zdržal 0  Nehlasoval: 0 |  |  | |

V stĺpci **zapracované / nezapracované pripomienky** uviesť či boli / neboli zapracované, ak nie, uviesť dôvod.